2010. aastal toimus neli EELK kunsti- ja arhitektuurikomisjoni koosolekut.  Komisjon alustas aastat seitsme-, kuid lõpetas kuueliikmelisena. 30. oktoobril lahkus siit maailmast hea kaastööline arhitekt Illar Kannelmäe. Tema üheks viimaseks tööks jäi Haapsalu Jaani kiriku sisekujunduse projekt. Jääme  Illar Kannelmäed mäletama suure tänutundega.  Taastamise käiguga kursis  Möödunud aasta esimesel koosolekul kiitis komisjon heaks Viru-Nigula kooriruumi vitraaž­akna kavandi. Aken pühitseti 9. oktoobril. Kahel koosolekul vaagis komisjon vanglakabelite sisekujunduse kontseptsiooni, misjärel Eesti Kirikute Nõukogu selle vastu võttis.  Peeter Paenurm hoidis komisjoni aasta vältel kursis Tartu Maarja kiriku taastamise käiguga. Maikuisel koosolekul nimetati Tõnu Parmakson komisjoni  esindajana Tartu Maarja kiriku taastamise ideelahenduse konkursi hindamiskomisjoni liikmeks. Samal koosolekul arutati kultuuripärandi kaitset puudutavate rahvusvaheliste dokumentide avaldamise võimalust EELK kodulehel. Augustikuisel koosolekul jagati teiste teemade seas informatsiooni tormikahjustuste kohta.  Komisjoni viimasel koosolekul tutvustas kunstiteadlane Tiina-Mall Kreem 2011/2012. aastal Kumus toimuvat näitust «Vinum et panis», kus on kavas eksponeerida ka kirikuinventari. Komisjon avaldas  toetust näituse korraldamisele ning palub EELK kogudusi aidata kaasa näituse õnnestumisele.  Kell kirikutornis  Samal koosolekul arutati Eesti maakirikute tornidele ajanäitajate paigaldamise ja torniluukide ribaluukidega (kõlaluukidega) asendamise küsimust. Komisjoni poole oli seisu­koha saamiseks pöördunud muinsuskaitseamet. Komisjon leidis, et ajanäitaja paigaldamine kirikuhoonele ei ole jumalateenistuse seisukohalt vajalik, aga ka mitte vastunäidustatud.  Otsustati nõustuda  maakirikute tornidele ajanäitajate paigaldamise ja kirikute torniluukide ribaluukidega asendamisega. Viimasel puhul paneb komisjon kogudustele südamele, et väljavahetatavad vanad luugid tuleb väärikalt säilitada.  Läbi aasta oli komisjoni tähelepanu all Peterburi Jaani kiriku taastamine. Veebruaris arutati torniristi valmistamisega seonduvat ning vaeti kiriku sisekujunduse küsimusi. Augustis toimunud koosolekul kohtuti Aivar Mäe, Marko Lõhmuse ja kiriku sisearhitekti Juta Lemberiga ning arutati  põhjalikult läbi kiriku sisekujunduse olulisemad küsimused. Komisjon andis kiriku sisekujunduse projektile kooskõlastuse.  Aasta viimasel koosolekul oli arutlusel Peterburi Jaani kiriku tekstiilidega seonduv. Tekstiilikavandite kinnitamine jäi uude aastasse.  EELK kunsti- ja arhitektuurikomisjoni selle aasta esimene koosolek on juba toimunud. Järgmised koosolekud on 17. märtsil ja 19. mail.  Ootame kogudusi oma kirikuehitus-, remondi- ja sisustusplaanidega aegsasti meie poole pöörduma. Tahab ju iga  kogudus oma jumalakoja jaoks leida parimad lahendused. Komisjoni soov on olla kogudustele selles heaks abiliseks.  Marju Raabe